**Gyógypedagógiai vélemény**

**Személyi adatok**

**Név:** D. Z. **Gondozási szám:** 12552 (Cs.M.TKVRSZB)

**Születési hely:** Sz.  **Születési idő:** 2002. 03. 17.

**Anyja neve:** L. V.

**Gondviselő neve, címe:**  D. Z.

**Lakik:** \_\_\_\_\_\_\_\_\_\_\_\_

**Életút:**

A gyermek öt éves koráig családban nevelkedett, nem részesült semmilyen fejlesztési-nevelési-oktatási intézmény által biztosított ellátásban. A probléma feltárása a körzeti védőnő javaslatára indult el. 2007. január 28-án érkezett intézményünk óvodájába. Teljes családban nevelkedik. Diákotthonos növendék.

**Megjelenés:**

Életkorának megfelelő szomatikus fejlettségű, vékony testalkatú kisfiú. Barna hajú, kék szemű, fehér bőrű, ápolt, rendezett külsejű gyermek.

**Egészségi állapota:**

Zavartalan terhességből, vákuum extrakcióval született a 41. gesztrációs héten. 2,5 éves korban a védőnő jelezte, hogy valami probléma van, mert idegenek jelenlétére nem reagált. 3 éves korában 38-39 C-os láz mellett lázgörcs alakult ki. Vizsgálta gyermekgyógyász, gyermekpszichiáter, emellett anyagcsere vizsgálat történt. Infantilis autizmus diagnosztizálható. Koponya MR vizsgálat 2006. augusztusában bal oldalon parietálisan 2-3mm-es hiperintenzív fehérállományi gócot állapított meg. Mozgásszervei, érzékszervei épek. Segédeszközt nem használ. A tanév folyamán kisebb megfázásos betegségei voltak. Gyógyszerei: Magne B6, Ripedon.

**Magatartása:**

Az iskolai közösséget elfogadta. A csoportba jól beilleszkedett, igényli nevelői szeretetét. Tanórákon általában aktív, érdeklődő. Figyelme néha elterelődik, ellankad, ilyenkor személyesen kell hozzá fordulni. A számára ismerős felnőtteket szereti, idegenekkel tartózkodó. A kudarcot, figyelmeztetést nehezen tűri, ilyenkor a kézfejét harapja. Szándékában őszinte, de a szabályokat nem mindig tartja be. Gyakran indulatai, érzelmei irányítják, érzelmeit nehezen fékezi, ilyenkor magatartása korrekciót igényel.

**Beszéde:**

Autisztikus tünetei nehezítik beszédszintjének pontos felmérhetőségét. Beszédértése szituációhoz kötött. A tanév folyamán mind a beszédértése, mind az expresszív beszéde sokat fejlődött. Az alaputasításokat ismeri, végre hajtja. Zömében még szómondatokban beszél, de már kérdésre, analógiás képsorokkal egyszerű mondatokat is összerak.

Az új szavakat, fogalmakat könnyen rögzíti. Szókincse bővült, tágabb környezetére is kiterjed. A gyűjtőfogalmak használatában kicsit bizonytalan. Legfontosabb személyi adatait (neve, jele, szülők neve, lakhelye, iskolája) ismeri, segítséggel elmondja. Környezetének tárgyait ismeri, képet képpel egyeztet. Eseményképekről cselekvéseket felismer, segítséggel mondatot alkot róluk. A mondatokban a bővítményeket hiányosan használja. A színeket ismeri, megnevezi. Főbb testrészeket ismeri, megnevezi, funkcióját ismeri. Felsorolja a hét napjait, évszakokat, napszakokat. Mondókákat, verseket szívesen tanul.

**Figyelme:**

Szemkontaktus kialakítható, hosszabb időre megtartható. Az órákon megfelelő motivációval folyamatos kapcsolat tarható vele, figyelme felkelthető és fenntartható.

**Színélménye:**

A színeket felismeri, megnevezi.

**Játéka:**

A játékokat rendeltetésszerűen használja. Játéka változatos, sok játékeszköz felkelti az érdeklődését. Egy-egy játék hosszabb ideig leköti a figyelmét. Kedvenc játékai közé tartoznak az építés, legózás. Gyakran lejátsza az órákon tanultakat. Kedveli a szerepjátékokat. Szívesen bekapcsolódik a közös, mozgásos körjátékokba.

**Mozgása:**

***Nagymotoros koordinációja:***

Nagymozgása összerendezetlen. Járása, futása, tartása kissé sajátos. Nagy mozgásigényét kielégítve mindig szívesen vesz részt a futójátékokban. Alapmozgásai kialakultak. A közös mozgásgyakorlatokba bekapcsolódik. Mozgásgyakorlatokat bemutatás után végez. Alapmozgásokat, szabadgyakorlatokat irányítással végez. Sort segítséggel tart. A labdát eldobja, pattogtatni nem tudja. Egyensúlyérzéke bizonytalan. Lépcsőn váltott lábbal közlekedik. A magasban nagyon fél. Kerékpárt hajt. A szabályjátékokba szívesen bekapcsolódik, a szabályokat kicsit bizonytalanul betartja.

***Finommozgások:***

Az eszközök (ceruza, zsírkréta, ecset) felkeltik az érdeklődését, kis segítséggel, rendeltetésszerűen használja azokat. A bal kéz dominanciája alakult ki. Ceruzafogása 3 ujjas. Laphatárt, vonalhatárt betart. Nyomatéka megfelelő. Emberrajzán minden főbb testrész megtalálható. A papírt gyűri, darabokra tépi. Papírt irányítottan tépni, ollót, ragasztót használni kis segítséggel tud. Egyszerű anyagokból irányítással tárgyakat megformál. Papírból irányítással egyszerű formát létrehoz. Önállóan színez, kis segítséggel fest, félbehajtja a papírt. Sógyurmát szívesen gyúr, sodor. Gyöngyöt zsinegre fűz, ritmikus sort képez.

**Munkatevékenysége, önellátása:**

Önállóan vetkőzik, kis segítséggel öltözik. Gombot, patentot, villámzárat segítséggel kezel. Étkezéskor a kanalat, villát használja. Eszközfogása helyes. Pohárból iszik, kancsóból vizet önt. Kifordítja, összehajtja a ruháit. Cipőjét bekötni nem tudja. Önállóan, jó étvággyal, mohón étkezik. A toalett használatához segítséget nem igényel. Szükségleteit szóban jelzi. Önállóan megmossa a kezét, arcát. Fogát irányítás mellett megmossa. A zsebkendőt, szalvétát helyesen használja. A naposi teendőket szívesen végzi. Irányítással részt vesz a konyhai, kertgondozási, takarítási, teremgondozási munkákban. A játékokat felszólításra elpakolja. A le-felöltés technikáját irányítással alkalmazza. Textilt segítséggel nyír. Lábbelit irányítással ápol.

**Olvasás-írás elemei:**

Tárgyak, képek olvasásakor a balról jobbra, illetve a fentről lefelé haladó irányt tartja. A tanult hangokat ügyesen hangoztatja, szájállás, hallás alapján felismeri. A hallott hanghoz kapcsolja a tanult hívóképet, fonomimikai jelet. A tanult hosszú és rövid hangokat kicsit bizonytalanul megkülönbözteti. Hangfelismerése megfelelő, szó elején, szavakban a tanult hangokat felismeri. Szavakat, nevét kicsit bizonytalanul letapsolja. Az íráselemeket megnevezi, kirakja, átírja, segítséggel leírja. A tanult betűket biztosan felismeri, a tanult betűk másolásában nagyon bizonytalan. Szót képpel segítséggel egyeztet.

**Számolás-mérés elemei:**

Tárgyakból, képekből sort alkot követve a balról jobbra, illetve a fentről lefele irányt. Önállóan ritmikus sort alkot. A sor eleje, sor vége felismerésében, megnevezésében kicsit bizonytalan. A térben segítséggel tájékozódik. A lent, fent, alatt, fölött, mögött, mellett téri viszonyokat ismeri, kicsit bizonytalanul megnevezi. Tárgyakat nagyság, forma, hosszúság szerint kicsit bizonytalanul differenciál, nevez meg. A sok, kevés, semmi fogalma kialakult. Létre is hoz ilyen mennyiségeket. Mechanikusan számol 10-ig. 5-ös számkörben kicsit bizonytalanul tájékozódik. Számjegyírása 5-ös számkörben nagyon bizonytalan. Irányítással halmazokat alkot, bont, egyeztet.

**Fejlesztési feladatok:**

-beszédkésztetés javítása, artikulációs ügyesítés, beszédszervek ügyesítése -aktív, passzív szókincs bővítése -mondatalkotás, analóg mondatok alkotása , kommunikációra való késztetés fokozása -figyelem tartósságának javítása

Dátum:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ G. T-né gyógypedagógus